Musaka kutanga echi chihande mu %%?
Online Bible | NEW WORLD TRANSLATION OF THE HOLY SCRIPTURES (2013 REVISION)
Musaka kutanga echi chihande mu %%?
-
Petulu naYowano navavakasa (1-4)
-
Navavasopesa kuli vaka-Sunendeline (5-22)
-
Navalomba vomike (23-31)
-
Tumbaji navazana luheto (32-37)
4 Jino shimbu Petulu naYowano vapwile nakuhanjika kuvatu, vapilishitu, nakapitau katembele, navaSatuse+ vejile kuli vakiko.
2 Vapihililile mwomwo vaposetolo vapwile nakunangula vatu nakuvilika hatoma vyakusanguka chaYesu kufuma kuvafu.+
3 Ngocho vavakwachile nakuvahaka mukamenga+ swi nakulikumbi lyakavangijileho, mwomwo kwatokele.
4 Olozenyi vavavulu vaze vevwililile kumazu, vetavile, kaha malunga vapwile kafwe 5,000.+
5 Kaha lichako, vaka-kuyula javo, navakulwane, navaka-kusoneka valikungulwilile muYelusalema,
6 hohamwe nakapilishitu wamukulwane Anase,+ naKayafwase,+ naYowano, naAlekesande, navatu veka vavavulu vaze vapwile vausoko wakapilishitu wamukulwane.
7 Vemikile Petulu naYowano mukachi nakuputuka kuvehula ngwavo: “Uno chuma kana enu munachilingi nangolo muka chipwe mulijina lyeya?”
8 Jino Petulu azalile nashipilitu yajila,+ kaha ambile kuli vakiko ngwenyi:
“Enu vaka-kuyula javatu, nayenu vakulwane,
9 kachi nge lelo muli nakutwihula hamilimo yamwaza yinalingiwa kuli ou chitonji,+ nakusaka nawa ngwenu mutachikize owo nahindula mutu kana,
10 kaha manenu ngumilweze enu muvosena, nayenu vaIsalele vosena ngwami, mulijina lyaYesu Kulishitu wakuNazaleta+ uze mwasukikile enu hachitondo,+ uze Kalunga asangwile kuvafu,+ mukiko ou mutu napwila wamukangule nakwimana kumeso enu.
11 Ou ikiye ‘lilolwa lize mwamwene enu vaka-kutunga kupwa lyamokomoko, lize linapu jino lilolwa lyalinene lyamumbango.’+
12 Kaha nawa ulwilo kaweshi muli mutu wekako, mwomwo kakweshi lijina lyeka+ hano hamavu lize vanahane muli vatu lize vatela kutulwila nalyoko.”+
13 Jino omu vamwene Petulu naYowano vali nakuhanjika nakumika, nakwijiva nawa ngwavo vapwile vatu vakuzeneka kulinangula kaha nawa hivatu vanganavene,+ ngocho valikomokelele. Kaha vavatachikijile jino ngwavo vapwilenga hamwe naYesu.+
14 Kahomu vatalile mutu uze vokile nemana navo hamwe,+ kavapwile namazu akuvakumbululako.+
15 Ngocho vavalwezele valovoke muzuvo yaSunendeline, kaha vaputukile kuliwoyongola mwavomwavo
16 ngwavo: “Natulinga muka navatu kana ava?+ Mwomwo vanalingi chinjikizo chakulumbunuka chize chinasoloka kuvatu vosena vaze vatwama muYelusalema,+ kaha katweshi kuhasa kuchihamikako.
17 Oloze hakusaka ngwetu chuma kana chihone kutanda muli vatu, tuvevwisenu woma nakuvalweza ngwetu kanda navahanjika cheka mulijina kana kuli mutu numba umweko.”+
18 Ngocho vavasanyikile cheka nakuvakanyisa ngwavo kanda navahanjika chipwe kunangula mulijina lyaYesuko.
19 Oloze Petulu naYowano vavakumbulwile ngwavo: “Yulenu enu vavene, numba nge chakwoloka kumeso aKalunga kumivwilila enu kuhambakana kwivwilila Kalunga.
20 Oloze etunyi katweshi kuhasa kulitwamina kuhanjika vyuma tunamono nakwivwako.”+
21 Ngocho omu vavevwishile cheka woma, vavakasunwine, mwomwo kavawanyine mulonga wakuvazangamishilahoko kaha nawa vevwile vatu woma,+ hakuwana nge vatu vosena vapwile nakumutohwesa Kalunga hachuma chize chasolokele.
22 Mutu uze vahindwile mujila yakukomwesa apwile namyaka yakusemuka yakuhambakana 40.
23 Omu valingile hivanavakasununa lyehi, vayile kuli vakwavo, kaha vavambulilile vyuma vyosena vize vapilishitu vavakulwane navakulwane vahanjikile kuli vakiko.
24 Omu vevwile vyumevi, valinungile hamwe nakulomba kuli Kalunga ngwavo:
“Ove Mwata Wakulitulaho, Ove yove watangile lilu namavu nakalungalwiji navyuma vyosena vyatwamamo,+
25 yove nawa wahanjikile nashipilitu yajila kuhichila mukanwa kakakuluka yetu Ndavichi,+ ngamba yove ngwove: ‘Mwomwo ika vaka-mafuchi vazungumukilile, novyo vatu veka naveka valihulikilile nakushinganyeka havyuma vyamokomoko?
26 Vamyangana vahamavu vemanyine, kaha vaka-kuyula valikungulwile hamwe mangana vafumbukile Yehova nayou wenyi awavisa.’+
27 Mwomwo chikupu vene Helote, naPondeu Pilatu,+ navatu vakumafuchi, navaIsalele valikungulwilile hamwe munganda yino nakwimanyina nakole ngamba yove wajila Yesu, ou wawavishile,+
28 mangana valinge vyuma vize wajinyine chimweza mungolo jove napunga yove ngwove vikasoloke.+
29 Kaha jino ove Yehova, nyingilila omu vali nakutwivwisa woma, kaha kafwa vandungo jove vahanjikenga lika mazu ove nakumika,
30 oku hanga unolwela livoko lyove nakuhindula vatu, oku nawa vinjikizo navyuma vyakukomwesa vili nakusoloka+ kuhichila mulijina lyangamba yove wajila Yesu.”+
31 Kahomu vakumishile kulembelela, muchihela muze valikungulwilile mwalinyikile, kaha vosena vazalile nashipilitu yajila,+ kaha vapwile nakuhanjika mazu aKalunga nakumika.+
32 Kaha nawa liyongomena lyavaze vetavile vapwile namuchima umwe namwono umwe, kaha kakwapwile mutu umwe amwene chuma chimwe chakuvikumba vyenyi ngwenyi chenyiko, oloze vazanyinenga vyuma vyavo vyosena.+
33 Kaha vaposetolo vatwalileho lika nakwambulula nangolo unjiho wakuvuluka kusanguka chaMwata Yesu,+ kaha Kalunga avasolwelelenga vosena likoji lyalinene.
34 Muli vakiko kamwapwile umwe akalikijileko,+ mwomwo vosena vaze vapwile namande chipwe najizuvo, vavilanjishilenga nakuneha jimbongo javyuma vize valanjishilenga,
35 kaha vajinehelenga nakujitumbika kumahinji avaposetolo.+ Kaha vaposetolo vapangililenga mutu himutu kweseka nakukalikiza chenyi.+
36 Ngocho Yosefwe uze vavulukile vaposetolo ngwavo Mbalanape+ (kulumbununa, “MwanaKuvendejeka”), uze apwile kaLevi, wakusemukila kuKupulusu,
37 apwile nawande, kaha aulanjishile nakuneha jimbongo nakujihana kuli vaposetolo.+
Share
Share
NEW WORLD TRANSLATION OF THE HOLY SCRIPTURES (2013 REVISION)
Vilinga 4
Luvale
Tanga Mbimbiliya haInternet
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
cjk_Latn eng_Latn cjk_Latn unk cjk_Latn unk umb_Latn unk als_Latn unk cjk_Latn cjk_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn umb_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn eng_Latn eng_Latn kor_Hang umb_Latn fij_Latn cjk_Latn eng_Latn